KOMISJONI MÄÄRUS (EL) 2021/2202,

9. detsember 2021,

millega muudetakse Euroopa Parlamendi ja nõukogu määruse (EÜ) nr 396/2005 II, III ja IV lisa seoses teatavates toodetes või nende pinnal esinevate atsekinotsüüli, Bacillus subtilis'e tüve IAB/BS03, emamektiini, flutolaniili ja imasamoksi jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 5 lõike 1 punkti a ja artikli 14 lõike 1 punkti a,

ning arvestades järgmist:

(1) Flutolaniili ja imasamoksi jääkide piirnormid on sätestatud määruse (EÜ) nr 396/2005 II lisas. Atsekinotsüüli ja emamektiini jääkide piirnormid on sätestatud kõnealuse määruse III lisa A osas. Bacillus subtilis'e tüve IAB/BS03 jääkide piirnorme ei ole eraldi sätestatud ning seda ainet ei ole kantud kõnealuse määruse IV lisasse, seega kohaldatakse kõnealuse määruse artikli 18 lõike 1 punktis b sätestatud vaikeväärtust 0,01 mg/kg.

(2) Seoses loa andmise menetlusega toimeainet atsekinotsüüli sisaldava taimekaitsevahendi kasutamiseks tsitrusviljade puhul on esitatud määruse (EÜ) nr 396/2005 artikli 6 lõike 1 alusel taotlus muuta kehtivaid jääkide piirnorme.

(3) Seoses emamektiiniga on selline taotlus esitatud kiivide ja virsikute puhul. Seoses flutolaniiliga on selline taotlus esitatud ubade (kaunadega) ja hariliku artišoki puhul. Seoses imasamoksiga on selline taotlus esitatud herneste (kaunadega), sojaubade, maisi ja riisi puhul.

(4) Asjaomased liikmesriigid hindasid määruse (EÜ) nr 396/2005 artikli 8 kohaselt kõnealuseid taotlusi ja edastasid hindamisaruanded komisjonile.

(5) Euroopa Toiduohutusamet (edaspidi „toiduohutusamet“) hindas taotlusi ja hindamisaruandeid, uurides eelkõige ohtu tarbijatele ja vajaduse korral ka ohtu loomadele, ning esitas põhjendatud arvamused jääkide kavandatud piirnormide kohta (2). Toiduohutusamet edastas kõnealused arvamused taotlejatele, komisjonile ja liikmesriikidele ning tegi need üldsusele kättesaadavaks.

(6) Flutolaniiliga seoses esitas taotleja määruse (EÜ) nr 396/2005 artikli 12 kohase läbivaatamise käigus teabe, mis varem ei olnud kättesaadav. See teave käsitleb jäägikatseid, analüüsimeetodeid, säilivust ja metabolismi mäletsejaliste puhul.

(7) Imasamoksiga seoses esitas taotleja asjaomase teabe jäägikatsete, analüüsimeetodite ja taimede ainevahetuse kohta.

(8) Seose toimeaine Bacillus subtilis'e tüve IAB/BS03 heakskiitmisega lisati kooskõlas Euroopa Parlamendi ja nõukogu määruse (EÜ) nr 1107/2009 (3) artikli 8 lõike 1 punktiga g kokkuvõtlikku toimikusse taotlus jääkide piirnormide kohta. Asjaomane liikmesriik hindas seda taotlust vastavalt kõnealuse määruse artikli 11 lõikele 2. Toiduohutusamet hindas taotlust ja esitas järelduse toimeaine pestitsiidina kasutamise riskihindamist käsitleva vastastikuse eksperdiarvamuse kohta (4). Selle raames ei saanud toiduohutusamet teha järeldust ohu kohta toidu kaudu omastamisel, kuna teave ei olnud täies ulatuses kättesaadav, ja riskijuhtidel tuli asjaolusid täiendavalt kaaluda. Täiendavad kaalutlused kajastusid läbivaatamisaruandes, (5) milles jõuti järeldusele, et kõnealune organism ei ole inimesele patogeenne ning toimeaine kasutamise tulemusena ei esine toidus eeldatavasti toksiine ega toksilisi metaboliite. Neid kaalutlusi arvesse võttes leiab komisjon, et Bacillus subtilis'e tüvi IAB/BS03 tuleks lisada määruse (EÜ) nr 396/2005 IV lisasse.

(9) Tuginedes toiduohutusameti põhjendatud arvamustele ja järeldustele ning võttes arvesse vaatlusaluse küsimuse puhul asjakohaseid tegureid, on jääkide piirnormide vastavad muudatused kooskõlas määruse (EÜ) nr 396/2005 artikli 14 lõike 2 nõuetega.

(10) Seepärast tuleks määrust (EÜ) nr 396/2005 vastavalt muuta.

(11) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II, III ja IV lisa muudetakse vastavalt käesoleva määruse lisale.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 9. detsember 2021 Komisjoni nimel president Ursula VON DER LEYEN

(1) ELT L 70, 16.3.2005, lk 1.

(2) Euroopa Toiduohutusameti teaduslike aruannetega saab tutvuda aadressil http://www.efsa.europa.eu:

„Reasoned opinion on the modification of the existing maximum residue level for acequinocyl in citrus fruits“ (põhjendatud arvamus atsekinotsüüli jääkide kehtivate piirnormide muutmise kohta tsitrusviljade puhul). EFSA Journal 2019;17(8):5746.

„Reasoned opinion on the modification of the existing maximum residue levels for emamectin in kiwi and peaches“ (põhjendatud arvamus emamektiini jääkide kehtivate piirnormide muutmise kohta kiivide ja virsikute puhul). EFSA Journal 2019;17(5):5710.

„Reasoned opinion on the evaluation of confirmatory data following the Article 12 MRL review for flutolanil“ (põhjendatud arvamus kinnitavate andmete hindamise kohta seoses flutonaliini jääkide piirnormide läbivaatamisega kooskõlas artikliga 12). EFSA Journal 2018;17(2):5593.

„Reasoned opinion on the evaluation of confirmatory data following the Article 12 MRL review for imazamox“ (põhjendatud arvamus kinnitavate andmete hindamise kohta seoses imasamoksi jääkide piirnormide läbivaatamisega kooskõlas artikliga 12). EFSA Journal 2019;17(2):5584.

(3) Euroopa Parlamendi ja nõukogu 21. oktoobri 2009. aasta määrus (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT L 309, 24.11.2009, lk 1).

(4) „Conclusion on the peer review of the pesticide risk assessment of the active substance Bacillus subtilis strain IAB/BS03“ (järeldus toimeaine Bacillus subtilis'e tüve IAB/BS03 pestitsiidina kasutamise riskihindamist käsitleva vastastikuse eksperdiarvamuse kohta). EFSA Journal 2018;16(6):5261

(5) „Review report for the active substance Bacillus subtilis strain IAB/BS03 (läbivaatamise aruanne toimeaine Bacillus subtilis'e tüve IAB/BS03 kohta) (SANTE/10318/2019).